เปิดวงเมาท์
ลูกรักไปรษณีย์ไทย
10 ส.ค. 2554

ลูกรักไปรษณีย์ไทย
โดย..ไวร์เลส
หลังจากว่างเว้นมาสองปี นับจากครั้งสุดท้ายเมื่อปี 2551 ครั้นพอ อานุสรา จิตต์มิตรภาพ นั่งเก้าอี้ซีอีโอปุ๊บ เลยเสนอให้บอร์ดไปรษณีย์ไทยอนุมัติโครงการเกษียณอายุก่อนกำหนดในวงเงิน 753 ล้านบาท
โครงการนี้ครอบคลุมพนักงานผู้สนใจที่ได้รับอนุมัติ 268 ราย จากจำนวนที่ยื่นความจำนง 332 ราย และมีผลอย่างเป็นทางการแล้วเมื่อวันที่ 1 เม.ย.ที่ผ่านมา
ซีอีโอหญิงคนแรกของไปรษณีย์ บอกว่า แม้จะทำให้ไปรษณีย์มีภาระค่าใช้จ่ายเพิ่มขึ้นจากเดิมกว่า 750 ล้านบาทในระยะแรก 
แต่เมื่อหักลบค่าใช้จ่ายต่างๆ อีกเป็นกระบุงโกย ไม่ว่าจะเป็นเงินเดือน สวัสดิการ และภาษีจากผู้เข้าร่วมโครงการ 
เบ็ดเสร็จแล้วทั้งหมดนี้จะประหยัดลงไปถึง 390 ล้านบาท
ส่งผลให้ปีนี้ไปรษณีย์คาดว่าจะฟันกำไรก้อนโตอยู่ที่ 350 ล้านบาท 
แถมยังช่วยองค์กรประหยัดค่าใช้จ่ายระยะยาวได้มากถึง 1,000 ล้านบาท 
เรียกว่า คุ้มเกินคุ้ม สำหรับนโยบายนี้
มิน่าล่ะ...ฟิตแอนด์เฟิร์มขนาดนี้ ถึงได้ครองแชมป์ลูกรักไอซีทีแบบไม่ตกชั้น ไม่ว่าจะรัฐบาลชุดไหนก็ตาม